Poden haver-hi farmàcies que comparteixin un mateix domini d'Internet de manera que l'usuari en comprar pugui triar la farmàcia que li subministra el medicament?
La venda a distància de medicaments únicament pot realitzar-se directament des del web de l'oficina de farmàcia i no es pot compartir la responsabilitat professional del farmacèutic titular de l'oficina de farmàcia sobre l'activitat i contingut del seu web a través dels dominis d'Internet entre diversos titulars.
És possible la creació d'un lloc web comú per a diverses farmàcies amb la finalitat de publicitar a Internet els serveis de venda en línia?
La publicitat de la farmàcies i els seus llocs web (independentment del suport en el qual es realitzi), incloent la denominació del lloc i altres tècniques de publicitat o posicionament web, són competència de les comunitats autònomes on s'ubiquin les farmàcies i estan regulades per la normativa que els és aplicable.
No es preveu la inclusió de continguts publicitaris en els llocs web esmentats.
El lloc web de la farmàcia per a la venda de medicaments sense recepta ha de ser un lloc web independent o cabria la possibilitat de compartir el domini, de manera que hi hagi subdominis diferents (per exemple, per a la creació d'una altra pàgina web de parafarmàcia) que compartirien la connexió segura, el xifrat de dades, etc.?
Hi ha d'haver una segregació clara entre les activitats de venda de medicaments d'ús humà no subjectes a prescripció, que estan sotmeses al que disposa el Reial decret 870/2013 i aquelles que, com la venda de productes denominats de parafarmàcia, estarien sotmeses a un altre tipus de normatives.
Les garanties previstes al Reial decret, algunes derivades de la normativa comunitària, com el logotip, solament són aplicables a la venda a distància de medicaments.
L'ús de subdominis pot ser una eina vàlida per aconseguir aquesta segregació que no indueixi a error al consumidor.
En el cas que la part de medicaments es trobi allotjada en un subdomini de la pàgina web de la farmàcia, al formulari de comunicació haurà d'introduir l'adreça web del subdomini.
L'acord de llicència de la Comissió Europea limita la utilització del logotip comú per a la venda a distància de medicaments a l'objectiu i propòsit de la Directiva 2001/83/CE, per la qual cosa no és possible usar-lo amb altres finalitats.
Com cal registrar el nom del domini del lloc web?
Resposta: Les consultes sobre la regulació dels registres de noms de domini s'han de dirigir al gestor corresponent en funció del domini elegit (per exemple, RED.ES en el cas de noms de domini.ES).
Quina normativa seria aplicable als llocs web de les oficines de farmàcia?
A l'article 8 del Reial decret 870/2013, de 8 de novembre, es fixen els requisits que han de complir els llocs web de les oficines de farmàcia que duguin a terme la venda de medicaments.
Els requisits es refereixen a la titularitat de la pàgina, a l'obligació d'exhibir el logotip que identificarà els llocs web que venguin legalment medicaments a la UE i a la informació que han de contenir.
Hi hauria la possibilitat de desenvolupar apps per a la venda de medicaments en línia?
La modalitat de venda relacionada amb el desenvolupament d'apps no està inclosa en l'àmbit del Reial decret 870/2013, que regula la venda a distància a través de llocs web; per tant, no es pot dur a terme.
Després de la posada en marxa del nou sistema de venda a distància, la prohibició de distribució i exportació a les oficines de farmàcia, recollida a l'article 101.2.C.23 de la Llei 29/2006, de 26 de juliol, afecta tots els medicaments o únicament aquells subjectes a prescripció mèdica obligatòria?
La prohibició de distribució i exportació a les oficines de farmàcia afecta tots els medicaments.
La distribució i exportació de medicaments són activitats que només poden realitzar els laboratoris farmacèutics i les entitats de distribució d'acord amb els articles 68 i 73 de la Llei 29/2006, de 26 de juliol, de garanties i ús racional dels medicaments i productes sanitaris.
Les esmentades activitats no estan incloses entre les que poden realitzar les oficines de farmàcia d'acord amb la normativa vigent.
La funció de l'oficina de farmàcia és la dispensació de medicaments a clients i està prohibit el subministrament de medicaments a una altra farmàcia o altres farmàcies o a entitats de distribució, independentment d'on s'ubiquin els destinataris dels medicaments (Espanya, Unió Europea o tercers països).
L'activitat que es regula al Reial decret 870/2013, de 8 de novembre, de venda a distància al públic, a través de llocs web, de medicaments d'ús humà no subjectes a prescripció mèdica és una activitat de dispensació.
Es considera exportació de medicaments la venda per Internet a compradors ubicats en altres estats membres?
La venda a distància de medicaments no subjectes a prescripció mèdica no és una activitat d'exportació quan els destinataris es troben en un altre país de la UE.
Està emparada sota el principi de la lliure circulació i es refereix exclusivament a la dispensació de medicaments autoritzats a la UE.
És possible la venda a través de llocs web de medicaments amb el material de condicionament primari i secundari autoritzat a Espanya a usuaris d'altres estats membres?
A l'article 85.4 de la Directiva 2001/83/CE s'estableix que els medicaments venuts a través de llocs web han de complir la legislació nacional de l'estat membre de destinació.
Així mateix, l'article 3.5 del Reial decret 870/2013, de 8 de novembre, indica que quan el comprador es trobi en un altre estat membre, la venda a distància s'ha de realitzar d'acord amb els requisits establerts en aquest Reial decret així com amb els exigibles al país de destinació, tant respecte als medicaments, incloent-hi etiquetatge, prospecte i classificació, com a les condicions de dispensació.
A més, a l'article 9 del Reial decret esmentat s'estableix que els medicaments s'han d'identificar amb el nom de la presentació autoritzada.
Es poden vendre a través d'Internet medicaments que no necessiten recepta però que estan finançats, totalment o en part, per l'SNS?
El Reial decret 870/2013, de 8 de novembre, es refereix a la venda a distància de medicaments d'ús humà elaborats industrialment no subjectes a prescripció mèdica, indistintament de si estan finançats o no.
La informació que identifica l'oficina de farmàcia i que ha de figurar en el lloc web conforme als punts d, e i f de l'article 8.3 del Reial decret 870/2013, de 8 de novembre, on ha de figurar?
Pot figurar de forma estàtica a la pàgina web de la farmàcia (per exemple, en la capçalera o en el peu) o bé a la secció reservada per a la venda a distància de medicaments d'ús humà no subjectes a prescripció mèdica.
L'esmentada informació continguda en el lloc web de l'oficina de farmàcia ha de ser clara, comprensible i de fàcil accés per a l'usuari d'acord amb el que estableix l'article 8.5 de l'esmentat Reial decret.
Pot validar la comunitat autònoma una comunicació d'inici d'activitat d'una farmàcia sense que aquesta tingui en funcionament el lloc web amb el contingut exigit a l'article 8.3 del Reial decret 870/2013, de 8 de novembre?
D'acord amb el que preveu l'article 3.1 del Reial decret 870/2013, de 8 de novembre, "únicament poden dur a terme la venda a distància de medicaments (...) les oficines de farmàcia (...) que hagin efectuat la notificació d'aquesta activitat d'acord amb el que preveu l'article 4".
Per la seva part, l'article 4.1 diu que la farmàcia ha de comunicar l'inici de l'activitat, i entre la informació que ha d'aportar hi ha l'adreça del lloc web a través de la qual es realitzarà l'activitat.
Al seu torn, aquest lloc web ha de reunir tots els requisits de l'article 8.
En conseqüència, si la notificació de l'activitat no es realitza d'acord amb el que preveuen els articles 4 i 8, la comunicació d'inici d'activitat no podrà ser validada per la comunitat autònoma.
Pot aparèixer un altre tipus de productes, que no siguin medicaments, en el lloc web destinat per a la venda a distància de medicaments d'ús humà no subjectes a prescripció mèdica, encara que sigui només a efectes de publicitat?
El logotip europeu comú únicament es pot utilitzar per donar cobertura a les activitats regulades al Reial decret 870/2013, de 8 de novembre.
Al seu torn, el Reial decret esmentat estableix que, en regular l'adreça del lloc web utilitzat per a aquesta venda (article 4.1.c), haurà de complir no només els requisits establerts en aquest Reial decret sinó també en la resta de la normativa aplicable.
Per això i en relació amb la publicitat inclosa a la mateixa pàgina o part de la pàgina on es realitza específicament la venda de medicaments, li serà d'aplicació a més d'aquest Reial decret la normativa específica on es reguli la publicitat dels medicaments.
Durant l'època de vacances s'ha de paralitzar la venda a distància de medicaments d'ús humà no subjectes a prescripció mèdica?
A l'article 8.3 del Reial decret 870/2013, de 8 de novembre, s'estableix que el farmacèutic, en el lloc web de venda a distància de medicaments haurà d'informar "sobre vacances o períodes de tancament en què no està disponible el servei".
A més el Reial decret esmentat estableix que "la venda s'ha de dur a terme amb la intervenció d'un farmacèutic, des de la seva oficina de farmàcia, previ assessorament personalitzat" i estant tancada la farmàcia física no seria possible.
És possible realitzar descomptes en la venda a distància de medicaments?
Es poden aplicar els descomptes que es trobin establerts en la normativa vigent, tanmateix, el que no es pot fer és publicitar-los com a reclam per a la venda ja que, segons el que estableix l'article 3.4 del Reial decret 870/2013, de 8 de novembre, "no es poden fer regals, premis, obsequis, concursos, bonificacions o activitats similars com a a mitjans vinculats a la promoció o venda al públic de medicaments mitjançant llocs web, sense perjudici dels descomptes sobre el preu de venda que prevegi la normativa vigent".
On ha d'enllaçar el logotip comú europeu?
Aquest logotip porta un sistema d'encriptació i, si està ben descarregat i no es manipula, adreça directament a la menció de l'oficina de farmàcia del llista oficial.
S'ha de descarregar des del compte del portal de Distafarma i seguir les instruccions.
Quin tipus de medicaments es poden comprar a distància, a través de llocs web, de manera legal?
De forma legal només poden ser objecte d'aquest tipus de venda els medicaments d'ús humà no subjectes a prescripció mèdica, segons el que estableix el Reial decret 870/2013, de 8 de novembre, pel qual es regula la venda a distància al públic, a través de llocs web, de medicaments d'ús humà no subjectes a prescripció mèdica.
Puc realitzar una compra de medicaments a través d'Internet en establiments diferents a una oficina de farmàcia?
Únicament es pot dur a terme la compra de medicaments d'ús humà elaborats industrialment no subjectes a prescripció mèdica a distància, a través de llocs web, en aquelles oficines de farmàcia obertes al públic, legalment autoritzades, que hagin notificat aquesta activitat i estiguin incloses a la llista pública de la comunitat autònoma on s'ubiquin, i que mostrin en el seu lloc web el logotip comú europeu.
Com es pot saber si el logotip que figura en el lloc web de la farmàcia que realitza la venda de medicaments d'ús humà a través d'Internet, de manera legal, és autèntic?
En punxar el logotip que s'ha d'exhibir en els llocs web legals de les farmàcies s'accedeix a la pàgina web de l'autoritat competent.
En aquesta pàgina podem comprovar si la farmàcia forma part de la llista pública de farmàcies que l'habilita per a la venda per internet. a on s'ubiquin, i que mostrin en el seu lloc web el logotip comú europeu.
Com es pot accedir a la llista actualitzada de farmàcies que ofereixen al públic medicaments mitjançant venda a distància a través de llocs web?
Les comunitats autònomes publiquen a les seves pàgines web una llista amb les farmàcies que ofereixen al públic medicaments mitjançant venda a distància a través de llocs web.
Així mateix, la pàgina web de l'Agència Espanyola de Medicaments i Productes Sanitaris té una pàgina web dedicada a la venda per internet de medicaments on s'inclouen els enllaços a les pàgines web de les comunitats autònomes.
Quina informació sobre l'usuari s'ha d'aportar a l'hora de realitzar una comanda de medicaments?
La comanda, per ser vàlida, ha d'incloure les dades següents de contacte del comprador: nom i cognoms, telèfon, adreça electrònica i adreça postal, per permetre al farmacèutic responsable de la dispensació posar-se en contacte amb el comprador, si escau, i remetre-li la informació corresponent sobre el tractament que permeti el seu correcte ús i realitzar la tramesa.
Com es garanteix que els medicaments comprats a través d'Internet han estat conservats correctament durant el transport?
El subministrament dels medicaments des de l'oficina de farmàcia dispensadora fins al domicili indicat per l'usuari és responsabilitat de l'oficina de farmàcia.
El transport i lliurament del medicament s'han de realitzar de manera que s'asseguri que no es produeix cap alteració ni minva de la qualitat del medicament.
Quant temps tarda a arribar la comanda a l'usuari?
L'usuari pot consultar en el lloc web de l'oficina de farmàcia on hagi de fer la comanda la informació sobre el temps estimat per al lliurament dels medicaments sol·licitats, així com informació sobre vacances o períodes de tancament en els quals el servei no estarà disponible.
Es pot tornar un medicament a la farmàcia on s'ha realitzat la compra a distància, a través de llocs web, un cop s'hagi rebut?
La farmàcia no pot acceptar devolucions dels medicaments un cop hagin estat dispensats i lliurats al client, llevat d'aquells medicaments que hagin estat subministrats per error i no es corresponguin amb la comanda o que s'hagin fet malbé durant el transport.